KOMISIJOS DIREKTYVA 2005/18/EB
2005 m. kovo 2 d.
iš dalies keičianti Direktyvą 2001/32/EB, pripažįstančią apsaugotas Bendrijos zonas, kuriose augalų sveikatai gresia ypatingas pavojus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 2 straipsnio 1 dalies h punkto pirmą papunktį,
atsižvelgdama į Čekijos Respublikos, Danijos, Estijos, Graikijos, Airijos, Italijos, Švedijos ir Jungtinės Karalystės pateiktus prašymus,
kadangi:
(1)
Remiantis Čekijos Respublikos, Danijos, Graikijos (Kretos ir Lesvos salų), Airijos, Švedijos ir Jungtinės Karalystės (įskaitant Lamanšo sąsiaurio salų, bet ne Meno salos) pateikta informacija, nustatyta, kad šiuo metu Cryphonectria parasitica (Murrill) Barr. neaptinkamas šių šalių teritorijoje. Taigi šias šalis reikėtų pripažinti nuo Cryphonectria parasitica (Murrill) Barr. apsaugotomis zonomis.
(2)
Remiantis į Danijos pateikta atnaujintų tyrimų metu gauta informacija, Danijos jau nereikėtų pripažinti nuo runkelių gyslų nekrotinio pageltimo furoviruso apsaugota zona, nes nustatyta, kad šiuo metu šis žalingas organizmas aptinkamas ir Danijoje.
(3)
Remiantis Estijos pateikta atnaujintų tyrimų metu gauta informacija, nustatyta, kad šiuo metu vaismedžių bakterinė degligė (Erwinia amylovora (Burr.) Winsl. et al.) neaptinkama Estijos teritorijoje. Todėl Estiją reikėtų laikinai pripažinti nuo šio organizmo apsaugota zona.
(4)
Remiantis Jungtinės Karalystės pateikta atnaujintų tyrimų metu gauta informacija apie Dendroctonus micans Kugelan buvimą, nustatyta, kad šis žalingas organizmas aptinkamas kai kuriose Jungtinės Karalystės teritorijos dalyse, išskyrus Šiaurės Airiją, Meno ir Džersio salas. Todėl apsaugotos zonos teritoriją reikėtų pakeisti ir apsiriboti vien tik Šiaurės Airija bei Meno ir Džersio salomis.
(5)
Remiantis Italijos pateikta atnaujintų tyrimų metu gauta informacija bei Maisto ir veterinarijos tarnybos misijos, vykusios Italijoje 2004 m. gegužės mėn., metu gauta papildoma informacija, nustatyta, kad šis žalingas organizmas šiuo metu yra randamas šioje šalyje. Todėl Italija jau neturėtų būti pripažįstama nuo citrusinių tristeza viruso (CTV) apsaugota zona.
(6)
Remiantis Švedijos pateikta informacija, nustatyta, kad reikia pataisyti kai kurių Švedijos provincijų, pripažįstamų nuo Leptinotarsa decemlineata Say apsaugotomis zonomis, pavadinimų rašybą.
(7)
Todėl Direktyvą 2001/32/EB reikėtų atitinkamai iš dalies pakeisti (2).
(8)
Šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 2001/32/EB iš dalies keičiama taip:
1)
1 straipsnio pabaigoje pridedama ši pastraipa:
„Priedo b punkto 2 papunktyje nurodyta Estijos zona pripažįstama iki 2007 m. kovo 31 d.“
2)
Priedas pakeičiamas pagal šios direktyvos priedą.
2 straipsnis
1. Valstybės narės priima ir paskelbia įstatymus ir kitus teisės aktus, kurie, įsigalioję vėliausiai nuo 2005 m. gegužės 14 d., įgyvendina šią direktyvą. Jos pradeda taikyti tas nuostatas nuo 2005 m. gegužės 15 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinių teisės aktų pagrindinių nuostatų tekstus.
3 straipsnis
Ši direktyva įsigalioja trečią dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2005 m. kovo 2 d.